CELEX: 32022R0245
Language: fi
Date: 2021-12-13 00:00:00
Title: Komission delegoitu asetus (EU) 2022/245, annettu 13 päivänä joulukuuta 2021, delegoidun asetuksen (EU) 2017/40 muuttamisesta koulutuksellisten liitännäistoimenpiteiden sekä tuenhakijoiden vallinnan ja hyväksynnän osalta

22.2.2022   
               
               
                  FI
               
               
                  Euroopan unionin virallinen lehti
               
               
                  L 41/5
               
            
         KOMISSION DELEGOITU ASETUS (EU) 2022/245,
         annettu 13 päivänä joulukuuta 2021,
         delegoidun asetuksen (EU) 2017/40 muuttamisesta koulutuksellisten liitännäistoimenpiteiden sekä tuenhakijoiden vallinnan ja hyväksynnän osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 24 artiklan 1 kohdan b ja c alakohdan,
         sekä katsoo seuraavaa:
         
                     (1)
                  
                  
                     Komission delegoidun asetuksen (EU) 2017/40 (2) 3 artiklassa säädetään jäsenvaltioiden tarjoamista asetuksen (EU) N:o 1308/2013 23 artiklan 10 kohdassa tarkoitettujen koulutuksellisten liitännäistoimenpiteiden sisältöä ja soveltamista koskevista edellytyksistä. Oikeusvarmuuden vuoksi on aiheellista vahvistaa ohjeellinen luettelo toimista, joita voidaan toteuttaa osana koulujakelujärjestelmään kuuluvia koulutuksellisia liitännäistoimenpiteitä, myös silloin kun EU:n tukea ei haeta. On myös aiheellista selventää, että koulujakelujärjestelmän vaikuttavuuden turvaamiseksi jäsenvaltioiden olisi varmistettava, että kouluhedelmien, kouluvihannesten ja koulumaidon jakelun tukemiseksi toteutettavien koulutuksellisten liitännäistoimenpiteiden olisi saavutettava kaikki koulujakelujärjestelmän piiriin kuuluvat lapset. Tällainen vaatimus ei vaikuta autonomiaan, jonka jäsenvaltiot ovat toimivallanjaon ja koulujakelujärjestelmän täytäntöönpanostrategian mukaisesti oppilaitoksilleen myöntäneet.
                  
               
                     (2)
                  
                  
                     Delegoidun säädöksen (EU) 2017/40 5 artiklan 2 kohdassa säädetään tuenhakijoiden valintaa koskevista yleisistä edellytyksistä. Jäsenvaltioihin saatetaan soveltaa julkisia hankintoja koskevia unionin tai kansallisia sääntöjä, kun ne valitsevat tuenhakijoita kansallisella, alueellisella tai paikallisella tasolla. Oikeusvarmuuden vuoksi on aiheellista selventää, että jäsenvaltioiden on varmistettava julkisia hankintoja koskevien sääntöjen noudattaminen.
                  
               
                     (3)
                  
                  
                     Delegoidun asetuksen (EU) 2017/40 6 artiklassa täsmennetään tuenhakijoiden hyväksyntäedellytykset ja vahvistetaan kirjalliset sitoumukset, jotka hakijoiden on tehtävä. Kyseisen artiklan 2 kohdassa vahvistetaan, että kirjallinen lisäsitoumus vaaditaan ainoastaan tuotteiden toimittamista ja/tai jakelua koskevien tukihakemusten osalta. Tällainen sitoumus on kuitenkin merkityksellinen myös silloin, kun tukihakemuksessa yhdistyvät tuotteiden toimittaminen ja/tai jakelu ja koulutuksellisten lisätoimenpiteiden toteuttaminen. Saman artiklan 3 kohdassa viitataan ainoastaan koulutuksellisiin liitännäistoimenpiteisiin liittyviin tukihakemuksiin. Siinä todetaan, että toimivaltainen viranomainen voi lisäksi edellyttää hakijalta muita kirjallisia sitoumuksia. Tämän pitäisi kuitenkin olla mahdollista kaikkien tuenhakijoiden osalta. Tästä syystä asetuksen 6 artiklaa olisi muutettava. Jotta jäsenvaltioilla olisi riittävästi aikaa mukauttaa tuenhakijoiden hyväksyntää koskevat menettelyt, on aiheellista säätää, että tuenhakijoiden hyväksyntäedellytysten muutosta sovelletaan vasta kouluvuodesta 2022–2023 alkaen.
                  
               
                     (4)
                  
                  
                     Tämän vuoksi delegoitua asetusta (EU) 2017/40 olisi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan delegoitu asetus (EU) 2017/40 seuraavasti:
            
                        1)
                     
                     
                        Korvataan 3 artiklan 1 ja 2 kohta seuraavasti:
                        
                           ”1.   Asetuksen (EU) N:o 1308/213 23 artiklan 10 kohdassa tarkoitettujen koulutuksellisten liitännäistoimenpiteiden on liityttävä suoraan koulujakelujärjestelmän tavoitteisiin lisätä tiettyjen maataloustuotteiden käyttöä ja muovata ruokailutottumuksia terveellisempään suuntaan.
                           Niillä on pyrittävä tutustuttamaan lapsia maatalouteen ja unionin erilaisiin maataloustuotteisiin, erityisesti heidän asuinalueillaan tuotettuihin tuotteisiin, ja tarjoamaan lapsille opetusta asiaan liittyvistä kysymyksistä, kuten terveellisistä ruokailutottumuksista ja niiden vaikutuksista kansanterveyteen, kansallisista ruokavaliosuosituksista, paikallisista elintarvikeketjuista, luonnonmukaisesta viljelystä, kestävästä ruoantuotannosta ja -kulutuksesta sekä elintarvikejätteen torjumisesta, ja niihin voi sisältyä seuraavia toimia:
                           
                                       a)
                                    
                                    
                                       vierailut maatiloille, hedelmätarhoihin, tuottajajärjestöihin, maitotuotteiden tuotantoyksiköihin, maatilamarkkinoille, hedelmien ja vihannesten lajittelu- ja pakkauskeskuksiin, maatalousmuseoihin ja muihin vastaaviin toimintoihin;
                                    
                                 
                                       b)
                                    
                                    
                                       koulupuutarhojen ja hedelmätarhojen perustaminen;
                                    
                                 
                                       c)
                                    
                                    
                                       ruoanvalmistuksen opetus ja maistelutapahtumat, työpajat, laboratoriot ja vastaavat toiminnot;
                                    
                                 
                                       d)
                                    
                                    
                                       luennot, seminaarit, konferenssit, työpajat ja muut vastaavat tapahtumat;
                                    
                                 
                                       e)
                                    
                                    
                                       opetusmateriaalit, kilpailut, pelit, opetukseen liittyvät tietokilpailut, teemapäivät tai -viikot ja muut vastaavat toimet.
                                    
                                 Jos koulutukselliset liitännäistoimenpiteet sisältävät muita kuin asetuksen (EU) N:o 1308/2013 23 artiklan 3, 4 ja 5 kohdassa tarkoitettuja maataloustuotteita, toimenpiteiden on liityttävä kyseisten muiden tuotteiden maisteluun.
                        
                        
                           2.   Jäsenvaltioiden on varmistettava, että kaikki koulujakelujärjestelmän piiriin kuuluvat lapset voivat osallistua koulutuksellisiin liitännäistapahtumiin.
                           Kun oppilaitokset toteuttavat koulujakelujärjestelmän tavoitteisiin suoraan liittyviä koulutuksellisia liitännäistoimenpiteitä osana säännöllistä opetusohjelmaa tai muita toimintapolitiikkoja tai ohjelmia, jäsenvaltiot voivat päättää ottaa ne huomioon 1 alakohdan tarkoituksia varten.
                           Koulutukselliset liitännäistoimenpiteet voidaan suunnitella ja toteuttaa kansallisella, alueellisella, paikallisella tai oppilaitostasolla jäsenvaltioissa vallitsevan toimivallanjaon ja koulujakelujärjestelmän täytäntöönpanostrategian mukaisesti. Jäsenvaltioiden on varmistettava, että järjestelmään osallistuville oppilaitoksille tiedotetaan asianmukaisesti koulutuksellisia liitännäistoimenpiteitä varten luodusta järjestelmästä sekä saatavilla olevista materiaaleista ja välineistä.”
                        
                     
                  
                        2)
                     
                     
                        Lisätään 5 artiklan 2 kohtaan alakohta seuraavasti:
                        ”Jäsenvaltioiden on tuenhakijoita valitessaan varmistettava sovellettavan lainsäädännön, myös julkisia hankintoja koskevien sääntöjen, noudattaminen.”
                     
                  
                        3)
                     
                     
                        Korvataan 6 artikla seuraavasti:
                        
                           ”6 artikla
                           Tuenhakijoiden hyväksyntäedellytykset
                           
                              1.   Sen jäsenvaltion toimivaltaisen viranomaisen, jonka alueella koulu, jolle tuotteet toimitetaan ja/tai jaetaan, sijaitsee, on hyväksyttävä tuen hakijat. Hyväksyntä edellyttää hakijan toimivaltaiselle viranomaiselle antamaa kirjallista sitoumusta siitä, että hakija
                              
                                          a)
                                       
                                       
                                          varmistaa, että unionin koulujakelujärjestelmän mukaisesti rahoittamat tuotteet toimitetaan lasten ravinnoksi siinä koulussa (niissä kouluissa), jo(i)lle se hakee tukea;
                                       
                                    
                                          b)
                                       
                                       
                                          käyttää myönnetyn tuen koulutuksellisiin liitännäistoimenpiteisiin, seurantaan ja arviointiin tai mainontaan koulujakelujärjestelmän tarkoituksen mukaisesti, ja kun koulutuksellisten liitännäistoimenpiteiden aiheena ovat terveys ja ravitsemusteemat, kulloistakin ikäryhmää koskevien kansallisen terveysneuvonnan ja kansallisten ruokavaliosuositusten mukaisesti;
                                       
                                    
                                          c)
                                       
                                       
                                          palauttaa asianomaisista määristä aiheettomasti maksetut tuet, jos on todettu, ettei tuotteita ole jaettu lapsille tai tuotteet eivät oikeuta unionin tukeen;
                                       
                                    
                                          d)
                                       
                                       
                                          palauttaa koulutuksellisista liitännäistoimenpiteistä, seurannasta, arvioinnista tai mainontatoimenpiteistä aiheettomasti maksetut tuet, jos on todettu, ettei kyseisiä toimenpiteitä ole toteutettu asianmukaisella tavalla;
                                       
                                    
                                          e)
                                       
                                       
                                          antaa toimivaltaisen viranomaisen käyttöön tositteet tämän pyynnöstä;
                                       
                                    
                                          f)
                                       
                                       
                                          antaa toimivaltaisen viranomaisen tehdä kaikki tarvittavat tarkastukset ja erityisesti kirjanpidon tarkastukset ja fyysiset tarkastukset.
                                       
                                    
                                          g)
                                       
                                       
                                          kirjaa tuotteet vastaanottavien koulujen tai kouluviranomaisten nimet ja osoitteet sekä myytyjen tai toimitettujen tuotteiden määrät rekisteriin, kun tuenhakija ei ole oppilaitos.
                                       
                                    Toimivaltainen viranomainen voi lisäksi edellyttää hakijalta muita kirjallisia sitoumuksia.
                              Jos tukihakemukset koskevat julkisten hankintamenettelyjen kohteena olevia toimia, jäsenvaltiot voivat katsoa, että hyväksyntä on myönnetty, mikäli ensimmäisessä ja toisessa alakohdassa säädetyt sitoumukset sisältyvät julkisten hankintamenettelyjen osallistumisedellytyksiin.
                           
                           
                              2.   Kun on kyse ainoastaan tuotteiden toimittamiseen ja/tai jakeluun liittyvien tukien hakijoista, 1 kohdan b ja d alakohtaa ei sovelleta.
                           
                           
                              3.   Kun on kyse ainoastaan koulutuksellisiin liitännäistoimenpiteisiin liittyvien tukien hakijoista, 1 kohdan a, c ja g kohtaa ei sovelleta.
                           
                           
                              4.   Kun on kyse ainoastaan seuranta-, arviointi- tai mainontatoimenpiteisiin liittyvien tukien hakijoista, 1 kohdan a, c ja g alakohtaa ei sovelleta.
                           
                           
                              5.   Jäsenvaltio voi katsoa, että myönnetty hyväksyntä delegoidun asetuksen (EU) 2016/247 mukaiseen kouluhedelmä- ja -vihannesjärjestelmään ja/tai asetuksen (EY) N:o 657/2008 mukaiseen koulumaitojärjestelmään on voimassa, mikäli perusteet ja edellytykset eivät ole muuttuneet.”
                           
                        
                     
                  
         
            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Tämän asetuksen 1 artiklan 3 kohtaa sovelletaan tukeen kouluvuodesta 2022–2023 alkaen.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä joulukuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 347, 20.12.2013, s. 671.
         
            (2)  Komission delegoitu asetus (EU) 2017/40, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 täydentämisestä hedelmien ja vihannesten, banaanien ja maidon toimittamiseen oppilaitoksille myönnettävän unionin tuen osalta sekä komission delegoidun asetuksen (EU) N:o 907/2014 muuttamisesta (EUVL L 5, 10.1.2017, s. 11).